als_Latn dik_Latn sag_Latn
Bankat në Shqipëri, ndoshta për arësye fitimi, kompleksi, apo vendosjes së “enës komunikuese” me drejtësinë, humbjet e veta gjithnjë i kanë faturuar në kurrriz të klientëve. Që gjithnjë janë qytetarët e këtij vendi, hallexhi ose jo dhe aspak institucione të shtetit shqiptar. Rasti i qytetarit Altin Baruti është flagrant. Tirana Bank i merr 150 milionë lekë, dhe nuk ka asnjë justifikim jo i mori ky apo ai ish drejtor, pasi ata mund të ndërrohen çdo ditë, por përgjegjësinë për zhdukjen e parave të klientëve e mban banka dhe ajo është e detyruar t’i shlyejë qytetarët. Pastaj e gjen vetë ish-drejtorin apo këdo tjetër dhe ia marr lekët.
Në këtë kontekst, ish drejtori i Bankës ka vjedhur bankën “Tirana Bank”, jo qytetarin, i cili me fatura të rregullta paratë i ka të depozituara te Tirana Bank dhe jo në shtëpinë e ish-drejtorit Altin Jaku.
Pse e themi këtë.
Sepse prej gati dy vitesh, Altin Baruti pretendonte se shuma prej 150 milionë lekësh të vjetra ishin në bankë, por në fakt ishte krejt e kundërta.
“Ish drejtori i bankës më merr në telefon dhe më thotë që më duhen 20 mijë euro. U habita me thënë të drejtën, por meqënëse më kishte premtuar shumë gjëra dhe i them që të ndihmoj duhet të prish kontratën nga banka dhe t’i jap me qejf se më ke thënë shok e të kam thënë shok. Jo më thotë, në bankë je në rregull, mos e prish përqindjen e lekëve. Ai më kërkoi që t’i gjeja në njerëz, pasi për 15 ditë i duheshin ato para. I mora lekë xhaxhait dhe kaluan shumë muaj dhe ai nuk po mi kthente lekët. U detyrova të shkoja në bankë, që të tërhiqja lekët e mia dhe t’ia jepja xhaxhait. Shkoj në bankë, interesohem të prish kontratën. Në atë moment punonjësit e bankës më thonë që ti nuk ke lekë këtu në bankë.
I thashë po talleni me mua?!”, thotë ai.
Pas skandalit që ndodhi në filialin e “Tirana Bank” në qytetin e Lezhës, vetë Baruti kontaktohet nga presidenti i “Tirana Bank”, shtetasi grek, i cili kërkon një takim me të. “Drejtori i madh më ka thënë, a je i gatshëm të bësh një denoncim, siç e bëre paradite? Po i kam thënë. Bëra denoncimin përsëri dhe të nesërmen në orën 11.30 më ka telefonuar sërish drejtori i Shkodrës dhe më ka thënë që ndodhem në Shëngjin me grekun, me drejtorin e madh. Më thotë mund të bëni një ballafaqim me të? I’u them, po! U takova me grekun, i kam treguar gjërat siç ndodhën dhe më thotë ai, që për 10 ditë do t’i kesh lekët në bankë.”. thotë Altin Baruti. Vetë banka i bën një kallëzim penal ish – drejtorit të filialit të “Tirana Bank” në qytetin e Lezhës, Altin Jaku, pranë prokurorisë së këtij rrethi. Pas kallëzimit, çëshja iu dorëzuar prokurorit. Sapo ky rast mbërriti në prokurori, çështja u ndërlikua.
“Në prokurori kam vajtur mbi 500 herë të pyes se çfarë bëhet me çështjen time dhe figuron që këto transferta që ka bërë Altin Jaku, del sikur i kam bërë unë. Çfarë thonë këto transferta, janë katër të tilla?
Në datën 9 dhjetor të 2013, unë kam marrë mandatin që kam këto lekë në bankë dhe para datës 9 dhjetor janë bërë dy transferta, ku njëra është 20 mijë euro dhe tjetra 45 mijë euro. Tek kush kanë kaluar, pra nga emri yt tek kush? Kanë kaluar nga emri im tek një kambist Noel Sh.p.k.
Ndërsa dy tranfertat e tjera kanë kaluar nga emri im tek Inida Kruja me shumë 41 milionë lekë dhe 11 mijë euro po tek i njejti person, që rezulton si e fejuara e Altin Jakut”, thotë Baruti. I cili gjithnjë e ka ditur se lekët i ka te Tirana Bank, ka dokumentacion të rregullt për këtë dhe në një shtet normal as që është i interesuar fare ca bëjnë me njëri tjetrin drejtuesit e bankës që venë e vijnë.
Institucioni i bankës garanton likujditetin kur të dojë klienti. S’ka pse shkon pas drejtorëve apo ish-drejtorëve. Pasi ish drejtori i bankës Jaku ka vjedhur bankën jo qytetarin. Në këtë kontekst për shkelje kontrate me klientët, Tirana Bank duhet ti pezullohet veprimtaria deri në kthimin e lekëve të qytetarit. Prokurori i çështjes duhet të shkojë në burg, prokurori i rrethit gjyqësor largim nga detyra dhe ndjekje penale ndërsa Guvernatori i Bankës së Shqipërisë duhet të japë dorheqjen. Pasi nuk e ka lujtur fare gishtin për shkeljen e të drejtës së qytetarit. Sepse Banka e nivelit të dytë kish bërë denoncim në prokurori për ish drejtorin dhe nuk i ktheu lekët klientit, guximi i bankës për abuzim arbitrar me klientin duhet të shoqërohet ose me heqjen e liçencës bankës së nivelit të dytë ose me dorëheqjen e guvernatorit.
Çfarë ndodhi dhe si reagoi Tirana Bank Emisioni “Stop” transmetoi një kronikë ku flitej për vjedhjen e 150 mln lekëve nga drejtori i degës së Tirana Bank, ndaj një qytetari.
Banka ka reaguar një ditë më pas lidhur me ngjarjen.
“Referuar rastit të djeshëm të prezantuar në emisionin investigativ “Stop” në TV Klan, në lidhje me çështjen e Z. Altin Baruti, Tirana Bank dëshiron të bëjë më dije për opinionin publik qëndrimin e saj: Tirana Bank menjëherë sapo mori dijeni (në muajin Tetor 2015) në lidhje me pretendimet e Z. Baruti, ndërmori të gjitha hapat e nevojshme për investigimin e brëndshëm të rastit në fjalë.
Pasi u shqyrtuan të gjitha transaksionet e kryera nga ky klient, Tirana Bank gjykoi se cështja duhet t’i drejtohet Prokurorisë. Në datë 7 Dhjetor 2015, Tirana Bank ka kryer kallëzim penal në Prokurori për ish-drejtorin e filialit Lezhë, Altin Jaku, me qëllim zbardhjen e të gjithë veprimeve të kryera prej tij në shkelje të ligjit, si dhe të mundësisë së kryerjes së këtyre veprimeve në bashkëpunim me Baruti.
Dëshirojmë të theksojmë se, me iniciativë të Tirana Bank, çështja është për shqyrtim në Prokurorinë e Lezhës që prej vitit 2015. Tirana Bank në të gjitha kontaktet që ka patur me z.Baruti nuk ka mohuar asnjëherë gatishmërinë e saj përkundrejt këtij klienti, por mbetemi në pritje të përfundimit të hetimeve nga ana e institucionit të Prokurorisë.
Tirana Bank dëshiron të sigurojë edhe njëherë të gjithë klientët se, përgjatë gjithë historikut të saj 20 vjeçar, është treguar gjithmonë korrekte dhe profesionale në përmbushjen e detyrimeve të saj kundrejt tyre, në përputhje më të gjitha kërkesat ligjore dhe rregullative të sistemit tonë bankar”, thuhet në reagim.
Asnjë fjalë për paratë e qytetarit të depozituar në Tirana Bank dhe jo në shtëpinë e ish-drejtorit Altin Jaku. Banka duhej të shlyente qytetarin pastaj të merrej përmes drejtësisë me Jakun. Loja e ping pongut duhet të marrë fund./Pamfleti.com
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn